UPRS Sodba I U 1182/2023-6
Sodna praksa Upravnega sodišča, 2023-12-01

BREZPLAČNA PRAVNA POMOČ - UPRAVNI POSTOPEK

brezplačna pravna pomoč - prošnja za dodelitev BPP - obvezne sestavine prošnje za dodelitev brezplačne pravne pomoči - dopolnitev vloge - poziv k dopolnitvi vloge - zavrženje vloge

Tožnikova prošnja je vsebovala vse v drugem odstavku 32. člena ZBPP navedene podatke in je bila formalno popolna. Izostanek pojasnila, katere pravice in pravne koristi bo tožnik kot oškodovanec uveljavljal v postopku preiskave, ne more voditi do drugačnega zaključka. Toženka tako ni imela podlage za zavrženje obravnavane prošnje za dodelitev BPP, ampak bi jo morala vsebinsko obravnavati.

I. Tožbi se ugodi, sklep Okrožnega sodišča v Celju Bpp 1139/2023 z dne 25. 7. 2023 se odpravi in zadeva vrne istemu organu v ponoven postopek.

II. Tožena stranka je dolžna tožeči stranki povrniti stroške postopka v znesku 347,70 EUR v roku 15 dni od vročitve te odločbe, od poteka tega roka dalje do plačila z zakonskimi zamudnimi obrestmi.

1. Z izpodbijanim sklepom je toženka zavrgla prošnjo tožnika za dodelitev brezplačne pravne pomoči (v nadaljevanju BPP) za postopek II Kpr 68415/2021.

2. Iz obrazložitve izpodbijanega sklepa izhaja, da je toženka tožnika oz. njegovega odvetnika z dopisom pozvala, da prošnjo ustrezno dopolni, saj le-ta ni popolna in ni sposobna za obravnavanje. Tožnika je pozvala, da se v danem roku izjavi o tem, katere pravice in pravne koristi bo tožnik kot oškodovanec uveljavljal v postopku preiskave, ki poteka pred Okrožnim sodiščem v Novem mestu II Kpr 68415/2021. Hkrati je tožnika opozorila, da bo prošnjo, v kolikor je ne bo ustrezno dopolnil, zavrgla. Ker tožnik prošnje ni dopolnil, je le-ta nesposobna za obravnavanje, zato jo je toženka kot nepopolno zavrgla na podlagi drugega odstavka 67. člena Zakona o splošnem upravnem postopku (v nadaljevanju ZUP).

3. Tožnik vlaga tožbo zaradi napačne uporabe materialnega prava, kršitev določb postopka ter nepravilne in nepopolne ugotovitve dejanskega stanja. Toženka je zavrgla prošnjo tožnika za dodelitev BPP, saj naj ne bi izkazal kakšno pravno korist naj bi zasledoval v kazenskem postopku. Kazenski postopek teče zoper napadalca, ki je zelo hudo telesno poškodoval tožnika. Tožnik nastopa kot oškodovanec v kazenskem postopku in bo tudi priglasil premoženjskopravni zahtevek, zato ima pravni interes, da je seznanjen s celotno zadevo. Tožnik je brezposeln in zadolžen, premoženja nima. V nadaljevanju tožnik citira 13. in 14. člen Zakona o brezplačni pravni pomoči (v nadaljevanju ZBPP) in opozarja, da je bil diskriminiran v primerjavi z drugimi izvajalci BPP, ki jim je v celoti ugodena BPP in katerim v dohodek ne štejejo otroških dodatkov in kmetijskih subvencij. Kršena mu je bila tudi pravica do enakosti pred zakonom po 14. členu Ustave RS. Sodišču predlaga, da tožbi ugodi, izpodbijani sklep odpravi in v celoti ugodi njegovi prošnji za BPP ter toženki naloži povrnitev stroškov postopka.

4. Toženka je sodišču predložila spise zadeve, odgovora na tožbo ni podala.

6. V obravnavani zadevi se presoja pravilnost in zakonitost izpodbijanega sklepa, s katerim je toženka zavrgla tožnikovo prošnjo za dodelitev BPP. Med strankama je sporno, ali je toženka pravilno zavrgla prošnjo tožnika za dodelitev BPP iz razloga, ker v svoji prošnji tudi po pozivu toženke k dopolnitvi prošnje za dodelitev BPP, le-te ni dopolnil v skladu z napotki in sicer, ni pojasnil, katere pravice in pravne koristi bo kot oškodovanec uveljavljal v postopku preiskave.

7. V predmetni zadevi je na podlagi določbe drugega odstavka 34. člena ZBPP relevantna določba prvega odstavka 66. člena ZUP, ki določa, da mora biti vloga razumljiva in, da mora obsegati vse, kar je treba, da se lahko obravnava (predvsem podatke o strankah in zadevi, na katero se nanaša), vsebovati pa mora tudi druge sestavine, ki jih določa zakon ali drug predpis (drugi odstavek 66. člena ZUP). Na podlagi 32. člena ZBPP mora prošnja za dodelitev BPP vsebovati poleg osebnih podatkov o prosilcu in njegovih družinskih članih, še podatke o zadevi ter navedbo oblike in obsega BPP, ki se zaproša. Četrta alineja drugega odstavka 32. člena ZBPP prosilcu nalaga, da v prošnji za dodelitev BPP navede podatke o zadevi, torej opiše oziroma navede dejstva in okoliščine v zvezi z zadevo, za katero želi doseči dodelitev BPP.

8. Po drugem odstavku 67. člena ZUP organ zavrže vlogo, če stranka po pozivu iz prvega odstavka istega člena v danem roku ne odpravi pomanjkljivosti vloge in tako vloga ostane nepopolna ali nerazumljiva. Kot je razvidno iz obrazložitve izpodbijanega sklepa, je toženka tožnika z dopisom z dne 5. 7. 2023 pozvala k dopolnitvi prošnje in sicer, naj obravnavano prošnjo za dodelitev BPP dopolni tako, da navede katere pravice in pravne koristi bo tožnik kot oškodovanec uveljavljal v postopku preiskave pred Okrožnim sodiščem v Novem mestu II Kpr 68415/2021. Toženka je nato po izteku določenega roka in ker tožnik v danem roku predmetne prošnje ni ustrezno dopolnil, slednjo kot nepopolno zavrgla na podlagi drugega odstavka 67. člena ZUP.

9. Po presoji sodišča toženka ni imela podlage za zavrženje obravnavane tožnikove prošnje za dodelitev BPP. Toženka je dolžna pozvati tožnika v primeru pomanjkljive, nerazumljive ali nepopolne vloge. Vloga je pomanjkljiva, če je ni mogoče obravnavati, nima na primer podpisa ali druge sestavine, ki je predpisana za njeno vsebino. Nerazumljiva je, če ni mogoče razbrati kaj zahteva tožnik (v obravnavani zadevi je tožnik navedel, da vlaga prošnjo za pravno svetovanje in zastopanje pred sodiščem prve in druge stopnje). Nepopolna pa je, če za navedbe v vlogi niso ponujeni oziroma predloženi dokazi. V primeru tožnikove prošnje pa po mnenju sodišča ni šlo za nobeno opisano okoliščino

10. Pozivanje k dopolnitvi prošnje presega poziv k predložitvi tistih podatkov, ki so po predhodno navedenih določbah 66. člena ZUP in 32. člena ZBPP obvezne sestavine prošnje za dodelitev BPP. Kljub temu, da se nesporno tožnik na navedeni poziv ni odzval, njegove prošnje po povedanem ni mogoče opredeliti kot nepopolno vlogo ter jo na podlagi drugega odstavka 67. člena ZUP zavreči. Omenjeno pozivanje lahko pomeni kvečjemu poziv stranki k dopolnitvi utemeljitve zahteve v smislu določb 140. člena ZUP, iz katerih pa jasno izhaja tudi, da če stranka takšnemu pozivu ne sledi, toženka samo zaradi tega vloge ne sme zavreči po drugem odstavku 67. člena ZUP. Sodišče ugotavlja, da je tožnikova prošnja vsebovala vse v drugem odstavku 32. člena ZBPP navedene podatke in je bila formalno popolna. Izostanek pojasnila, katere pravice in pravne koristi bo tožnik kot oškodovanec uveljavljal v postopku preiskave, ne more voditi do drugačnega zaključka. Toženka tako ni imela podlage za zavrženje obravnavane prošnje za dodelitev BPP, ampak bi jo morala vsebinsko obravnavati

. Glede na navedeno, je v obravnavani zadevi podana bistvena kršitev določb postopka (2 točka prvega odstavka 27. člena Zakona o upravnem sporu, v nadaljevanju ZUS-1), ki je lahko vplivala na pravilnost in zakonitost izpodbijanega sklepa.

11. Ker po povedanem toženka ni imela podlage za zavrženje obravnavane tožnikove prošnje za dodelitev BPP in je podana bistvena kršitev določb postopka, je sodišče na podlagi 3. točke prvega odstavka 64. člena ZUS-1 tožbi ugodilo, izpodbijani sklep odpravilo ter v skladu s tretjim odstavkom istega člena ZUS-1 zadevo vrnilo toženki v ponovni postopek.

12. Sodišče je v navedeni zadevi odločilo brez glavne obravnave, ker je že na podlagi tožbe, izpodbijanega akta ter upravnih spisov očitno, da je treba tožbi ugoditi in upravni akt odpraviti na podlagi prvega odstavka 64. člena ZUS-1, v upravnem sporu pa ni sodeloval stranski udeleženec z nasprotnim interesom.

13. Kadar sodišče tožbi ugodi in izpodbijani upravni akt odpravi, je tožnik v skladu z določbo tretjega odstavka 25. člena ZUS-1 upravičen do povračila stroškov v pavšalnem znesku, v skladu s Pravilnikom o povrnitvi stroškov tožnika v upravnem sporu (v nadaljevanju Pravilnik). Ker je bila zadeva rešena na seji, tožnika pa je v postopku zastopal odvetnik, se mu priznajo stroški v višini 285,00 EUR (drugi odstavek 3. člena v zvezi s prvim odstavkom 2. člena Pravilnika) ter 22 % DDV, ki znaša 62,70 EUR, skupaj 347,70 EUR. Zakonske zamudne obresti od stroškov sodnega postopka tečejo od poteka roka za njihovo prostovoljno plačilo (prvi odstavek 299. člena Obligacijskega zakonika).

Tako tudi sodbi Upravnega sodišča RS I U 1240/2021 z dne 8. 10. 2021, III U 152/2018 z dne 27. 8. 2018.

Tako tudi sodbi Upravnega sodišča RS I U 1309/2021 z dne 16. 11. 2021 in III U 152/2018 z dne 27. 8. 2018.

Zakon o brezplačni pravni pomoči (2001) - ZBPP  - člen 32

Zakon o splošnem upravnem postopku (1999) - ZUP  - člen 66, 67

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.